open-index/open-wikipedia-markdown huggingface dataset:
Arthur Allén

**Arthur (Artturi) Vilhelm Alarik Allén** (7. marraskuuta 1860 Laihia – 10. maaliskuuta 1938 Hamina) oli suomalainen Haminassa asunut postinhoitaja, asessori ja keräilijä.

Arthur Allénin vanhemmat olivat Vaasan ruotujakoisen tarkk'ampujapataljoonan sotatuomari Karl Wilhelm Ferdinand Allén (1824–1869) ja Emma Charlotta Rosalie Tandefelt (1835–1919). Hänen veljensä oli Uudenmaan läänin lääninkamreeri Alfons Lennart Emerik Allén (1864–1927).

Laihialla syntynyt Allén kävi Heinolan ylemmän alkeiskoulun ja meni sitten postilaitoksen palvelukseen toimien matkaekspeditöörinä. Allén oli sittemmin postinhoitajana Kristiinankaupungissa, Maarianhaminassa ja Hämeenlinnassa sekä 1893-1895 v.t. postinhoitajana Haminassa. Hänestä tuli Haminan posti- ja lennätinkonttorin hoitaja vuonna 1920 ja hän hoiti tätä tointa vuoteen 1926 jolloin hän jäi eläkkeelle. Viimeiset vuotensa Allén asui Haminassa.

Allén harrasti vuodesta 1905 alkaen vainajien nekrologien ja kuolinilmoitusten keräämistä suomalaisista ja ruotsalaisista sanomalehdistä. Hänen kokoelmaansa kertyi pariinkymmeneen leikekirjaan noin 20&nbsp;000 nekrologia ja kuolinilmoitusta. Allén keräsi kokoelmaansa kaikki käsiinsä saamansa kuolinilmoitukset ja muistokirjoitukset vainajan arvoon tai säätyyn katsomatta. Hänellä oli myös useita kirjeenvaihtajia, jotka lähettivät hänelle lehdistä keräämiään nekrologeja ja kuolinilmoituksia. Keräilyn Allén kertoi aloittaneensa hetken mielijohteesta. Allén harrasti aikaisemmin myös postimerkkien keräilyä. 

Allén oli naimisissa Aino Enckellin kanssa.

## Lähteet
Grazac

**Grazac** voi tarkoittaa seuraavia:

## Maantiede
* Grazac, kunta Ranskassa Haute-Garonnen departementissa
* Grazac, kunta Ranskassa Haute-Loiren departementissa
* Grazac, kunta Ranskassa Tarnin departementissa
Bela (Pakistan)

**Bela** on kaupunki Pakistanin Balochistanin provinsissa. Historiallisesti se oli itsenäisen Las Belan pääkaupunki. Maalla oli oma hallitsijansa aina vuoteen 1955 saakka. Vuoden 2017 väestönlaskennan mukaan Belan asukasluku oli 24&nbsp;603.

## Maantiede
Bela sijaitsee Pakistanin Balochistanin provinsissa Lasbelan piirikunnassa.

## Historia
Bela tunnettiin historiallisesti nimillä Armabel tai Armel. Gondakehan rauniot noin 16 kilometriä Belasta pohjoiseen saattavat olla merkki varhaisesta arabilaisesta tai himyarilaisesta vaikutuksesta alueella. Kaupungin pohjoispuolella sijaitsevat myös todennäköisesti buddhalaista perua olevat Gondranin luolat.

Belasta tuli 1740-luvulla itsenäistyneen Las Belan pääkaupunki. Maan hallitsija eli *Jam* asui Belassa. Brittiläinen Henry Pottinger matkusti tuolloin Jam Mir Khan I:n hallitseman Belan kautta vuonna 1810. Hän kuvaili kaupunkia vauraaksi ja mainitsi siellä olevan noin 250–400 hindulaista kauppiasperhettä. 1830-luvulla Belassa vieraili myös Charles Masson.

Las Bela liittyi Pakistaniin Intian jaon jälkeen. Se menetti oman hallitsijansa hallinnollisessa uudistuksessa vuonna 1955.

## Väestö
Belan asukasluku oli Pakistanin vuoden 2017 väestönlaskennan mukaan 24&nbsp;603. Vuonna 1961 vastaava lukema oli 3&nbsp;139.

## Lähteet
Rantakatu (Vaasa)

**Rantakatu** () on katu Vaasan keskustassa. Katu saa alkunsa Pohjanmaan museon viereltä Museokadun jatkeena ja jatkuu aina rantavyöhykkeen toiseen laitaan, Hietalahdenkadulle, saakka. Rantakatu on osa Vaasan rantapuistovyöhykettä ja sillä on pitkä historia.

Ensimmäiset Rantakadun rakennukset rakennettiin noin 1800-luvun puolessavälissä. Alkuperäisistä rakennuksista on nykyisin jäljellä vain osa, kuten C. A. Setterbergin suunnittelemat Vaasan hovioikeus ja entinen tehdaskonttori (nykyisin Åbo Akademi). Myös vuonna 1863 rakennettu Vaasan vankila sijaitsee Rantakadulla. Nykyisin säilyneet Rantakadun alkuperäiset rakennukset ovat Vaasan keskustan vanhimpia.

Vaasan kaupunki tiedotti vuonna 2021, että Rantakadun alkupäässä 1990-luvulta saakka käyttämättöminä olleet siilot puretaan ja niiden tilalle rakennetaan kerrostalo. Siilojen purkaminen aloitettiin toukokuussa 2023.

## Lähteet
Antimonisulfaatti

**Antimonisulfaatti** (Sb2(SO4)3) on antimoni- ja sulfaatti-ionien muodostama epäorgaaninen ioniyhdiste. Yhdistettä käytetään muun muassa pyrotekniikassa.

## Ominaisuudet, valmistus ja käyttö
Huoneenlämpötilassa antimonisulfaatti on valkoista kiteistä ja hygroskooppista ainetta. Yhdisteen alkeiskoppi on monokliininen. Antimonisulfaatti liukenee hieman veteen, mutta myös hydrolysoituu veden vaikutuksesta. Kuumennettaessa yhdiste hajoaa.

Antimonisulfaattia valmistetaan antimonin tai eräiden antimoniyhdisteiden, kuten antimonitrioksidin tai antimonitrisulfidin, ja rikkihapon välisellä reaktiolla.
:Sb2O3 + 3 H2SO4 → Sb2(SO4)3 + 3 H2O

Antimonisulfaattia voidaan käyttää ilotulitteissa ja tulitikuissa.

## Lähteet
Gewehr 98

**Gewehr 98** on Saksan keisarikunnan ensimmäisessä maailmansodassa valmistama ja käyttämä pulttilukkokivääri. Gewehr 98 toimi Saksan palveluskiväärinä 1898–1935, jonka jälkeen sen korvasi Kar 98k. Kivääriä valmistettiin Saksassa yli 5 miljoonaa kappaletta. Asetta käytettiin laajasti ensimmäisessä maailmansodassa ja sitä käytettiin myös Saksan ulkopuolella.

## Lähteet
Euroopan evankelinen allianssi

**Euroopan evankelinen allianssi** () on evankelisen kristillisyyden yhtenäisyyttä ja identiteettiä edistävä järjestö. EEA toimii maailmanlaajuisesti kansallisten jäsenjärjestöjensä kautta ja pyrkii edistämään yhteistoimintaa. Euroopan evankelinen allianssi on toiminut virallisesti 1950-luvulta lähtien, mutta sen juuret ovat vuoden 1846 Maailman evankelisen allianssin (MEA) perustamisessa. EEA on MEAn Euroopan osasto.

## Jäsenet
Euroopan evankeliseen allianssiin kuuluu jäseniksi yhteensä 31 kansallista allianssia Euroopassa. Suomea edustaa Suomen Evankelinen Allianssi.

### Kansalliset allianssit
* Alankomaat: MissieNederland
* Albania: Vëllazëria Ungjillore E Shqipërisë
* Belgia: Evangelische Alliantie Vlaanderen, Alliance évangélique francophone de Belgique, Federal Synod
* Bosnia ja Hertsegovina: The Protestant Evangelical Alliance of Bosnia and Herzegovina
* Bulgaria: Bulgarian Evangelical Alliance
* Espanja: Alianza Evangélica Española
* Irlanti: Evangelical Alliance Ireland
* Israel: Evangelical Alliance Israel
* Italia: Alleanza Evangelica Italiana
* Itävalta: Österreichische Evangelische Allianz
* Kreikka: Pan-Hellenic Evangelical Alliance
* Kosovo: Kisha Protestante Ungjillore e Kosovës
* Kroatia: Protestantsko Evanđeosko Vijeće u Republici Hrvatskoj
* Kypros: Cyprus Evangelical Alliance
* Norja: Norjan lähetys- ja evankeliointineuvosto (Norsk Råd for Misjon og Evangelisering)
* Portugali: Alianca Evangélica Portuguesa
* Puola: Alians Ewangeliczny w Rzeczypospolitej Polskiej
* Ranska: Ranskan evankelisten kansallinen neuvosto (Conseil National des évangéliques de France)
* Ruotsi: Ruotsin evankelinen allianssi (Svenska Evangeliska Alliansen)
* Saksa: Saksan evankelinen allianssi (Deutsche Evangelische Allianz)
* Suomi: Suomen Evankelinen Allianssi
* Sveitsi: Sveitsin evankelinen allianssi (Schweizerische Evangelische Allianz / Réseau évangélique suisse)
* Tanska: Tanskan evankelinen allianssi (Evangelisk Alliance i Danmark)
* Tšekki: Ceská Evangelikální Aliance
* Turkki: Protestan Kiliseler Derneği
* Unkari: Unkarin evankelinen liitto (Magyar Evangeliumi Szövetség)
* Venäjä: Russian Evangelical Alliance
* Viro: Viron evankelinen allianssi (Eesti Evangeelne Allianss)
* Yhdistynyt kuningaskunta: Britannian evankelinen allianssi (Evangelical Alliance of the United Kingdom)

**Ei-jäsenet**
* Latvia: Latvijas Evaņģeliskā Alianse
* Pohjois-Makedonia: Alliance of Protestant and Evangelical Church
* Serbia: Evangelical Alliance Serbia

### Liitännäisjäsenet
* Agape Europe
* Compass Europe
* Evangelical Alliance of Arabic speakers in Europe
* European Christian Mission International
* European Council for Theological Education
* Reach Global
* European Educators' Christian Association
* International Fellowship of Evangelical Students
* Jews for Jesus
* Operaatio Mobilisaatio
* Scripture Union
* Trans World Radio
* World Without Orphans Europe
* Youth for Christ International

## Katso myös
* Evankelikalismi
* Maailman evankelinen allianssi
* Suomen Evankelinen Allianssi

## Lähteet

## Aiheesta muualla
* Järjestön kotisivut
Machar

**Machar** tarkoittaa esimerkiksi seuraavia:

* Machar (500-luku), irlantilainen pyhimys
* Macharin öljykenttä (*Machar Oil Field*), öljykenttä Aberdeenin edustalla
* Pyhän Macharin katedraali (*St Machar's Cathedral*), kirkko Aberdeenissa
 
## Sukunimi
* Agnes Maule Machar (1837–1927), kanadalainen kirjailija
* Riek Machar (s. 1953), Etelä-Sudanin varapresidentti
Aidan

**Aidan** on irlantilaisperäinen etunimi. Suomessa se on 25. heinäkuuta 2022 mennessä alle 155 henkilöllä, joista alle 140 on miehiä, alle 15 naisia. Se on esimerkiksi seuraavien henkilöiden etunimi:

* Aidan, irlantilais-skotlantilainen kuningas
* Aidan, irlantilainen munkki ja pyhimys
* Aidan Cassar (s. 1999), maltalainen laulaja
* Aidan Dudas (s. 2000), kanadalainen jääkiekkoilija
* Aidan Gillen, oik. Aidan Murphy (s. 1968), irlantilainen näyttelijä
* Aidan Higgins (1927–2015), irlantilainen kirjailija
* Aidan Quinn (s. 1959), amerikanirlantilainen näyttelijä
* Aidan Turner (s. 1983), irlantilainen näyttelijä

## Lähteet
Madeirankellokanerva

**Madeirankellokanerva** (*Erica maderensis*) on Madeiralla kotoperäisenä kasvava, uhanalainen kellokanervalaji. Se on pieni ikivihreä pensas, joka kasvaa 50–80 senttimetriä korkeaksi. Laji esiintyy suppealla alalla Madeiran saaren keskiosan ylängöllä 1200–1800 metrin korkeudella. Se kasvaa kalliolla ja kivikkorinteillä. Madeirankellokanerva luokitellaan äärimmäisen uhanalaiseksi, sillä sen esiintymät ovat pieniä ja uhattuja eri syistä. 2000-luvun alkuun asti laji kärsi vuohien laidunnuksesta ja vuonna 2010 maastopalot tuhosivat suuren osan madeirankellokanervista. Myös Madeiralla vieraslajina kasvava jänönvihma uhkaa levitä samoille kasvupaikoille.

## Lähteet
Evidenzbureau

**Evidenzbureau** oli Itävalta-Unkarin tiedustelupalvelu ja sotilastiedustelupalvelu. Sen pääkonttori sijaitsi Wienissä. Se oli maailman ensimmäinen sotilastiedusteluun perehtynyt laitos, sillä se perustettiin 1850. Yhtenä osastona oli salakirjoitusten purkamiseen vuonna 1911 perustettu *Chiffregruppe*, jota johti Maximilian Ronge. Itävalta-Unkaria hyödytti ensimmäisessä maailmansodassa se, että  Chiffregruppe pystyi murtamaan Venäjän salakirjoituskoodin 1914. Evidenzbureaun kuuluisin johtaja oli Alfred Redl, joka paljastui Venäjän kaksoisagentiksi vuonna 1913. Evidenzbureau oli toiminnassa keisarikunnan hajoamiseen asti vuoteen 1918.

## Lähteet
Rönsykellukka

**Rönsykellukka** (*Geum reptans*) on ruusukasvien (Rosaceae) heimoon, kellukoiden (*Geum*) sukuun kuuluva kasvilaji. Se on monivuotinen ruohovartinen kasvi, joka kasvattaa rönsyjä. Rönsyt voivat kasvaa pisimmillään metrin pituisiksi ja rönsyjen päihin muodostuu juurehtivia rametteja. Kokonaiset kasviyksilöt muodostuvat yleensä 1–7 rametista tai harvoin useammasta. Kasvukauden lopussa rönsyt kuitenkin kuolevat, kuten myös kaikki rametit, jotka eivät ole ehtineet juurtua. Rönsykellukka lisääntyy joko kasvullisesti muodostamalla uusia rametteja tai siemenistä. Rönsykellukan kukat ovat hyönteispölytteisiä ja yhdestä kukasta muodostuu noin sata siementä.

Rönsykellukka on vuoriston pioneerilaji, joka kasvaa jäätikön alta paljastuneella maalla, moreenilla, vuorten rinteillä tai jokien pohjilla vähäkalkkisilla paikoilla. Rönsykellukkaa esiintyy lähinnä vain kasvupaikan sukkession varhaisessa vaiheessa ja sukkession edetessä rönsykellukka alkaa harvinaistua paikalla, eikä sitä yleensä enää esiinny sulkeutuneilla kasvupaikoilla. Rönsykellukka kasvaa 1950–3800 metrin korkeudessa merenpinnan yläpuolella ja sen levinneisyysalue ulottuu Alpeilta Karpaateille sekä Makedoniaan. Elomuodoltaan rönsykellukka on hemikryptofyytti.

## Lähteet
* Pluess, A. R. & Stöcklin, J., 2004: Population genetic diversity of the clonal plant *Geum reptans* (Rosaceae) in the Swiss Alps — *American Journal of Botany* 91 (12), s. 2013–2021 

### Viitteet

## Aiheesta muualla
* iNaturalist: ''Geum reptans''
Tony van Diepen

**Tony van Diepen** (s. 17. huhtikuuta 1996) on alankomaalainen pikajuoksija ja keskimatkojen juoksija. Hän on viestijuoksun olympia-, MM- ja EM-mitalisti sekä 400 metrin sisäratojen EM-mitalisti.

Van Diepen karsiutui 800 metrin juoksun alkuerissä alle 20-vuotiaiden EM-kilpailuissa 2013 sekä välierissä saman ikäluokan MM-kilpailuissa 2014 ja EM-kilpailuissa 2015. Hän karsiutui 400 metrin alkuerissä Belgradin sisäratojen EM-kilpailuissa 2017. Saman vuoden alle 23-vuotiaiden EM-kilpailuissa hän karsiutui 800 metrin alkuerissä.

Van Diepen saavutti Glasgow'n sisäratojen EM-kilpailuissa 2019 pronssia 400 metrillä Alankomaiden halliennätyksellä 46,13. Kaksi vuotta myöhemmin hän sai Toruńin EM-hallikilpailuissa samalla matkalla hopeaa ajalla 46,25 ja juoksi ankkuriosuuden Alankomaiden 4&nbsp;×400&nbsp;metrin viestijoukkueessa, joka voitti kultaa maansa ennätysajalla 3.06,06. Hän voitti 2021 kultaa myös IAAF World Relays -kilpailujen 4&nbsp;×400&nbsp;metrin viestissä. Tokion olympialaisissa hän juoksi kolmannen osuuden Alankomaiden hopeajoukkueessa 4&nbsp;×400&nbsp;metrin viestissä. Samojen kisojen 800 metrillä hän karsiutui alkuerissä.

Van Diepen juoksi ankkuriosuuden Alankomaiden saadessa viestipronssia Belgradin MM-hallikilpailuissa 2022. Saman vuoden Eugenen MM-kilpailuissa hän juoksi 4&nbsp;×&nbsp;400&nbsp;metrin sekaviestissä kolmannen osuuden Alankomaiden hopeajoukkueessa. 800 metrillä hän karsiutui välierissä. Saman vuoden Münchenin EM-kilpailuissa hän karsiutui 800 metrin välierissä, Istanbulin sisäratojen EM-kilpailuissa puolestaan alkuerissä.

Van Diepen juoksi ankkuriosuuden Alankomaiden pronssijoukkueessa 4&nbsp;×&nbsp;400&nbsp;metrin viestissä Glasgow'n sisäratojen MM-kilpailuissa 2024. Hän juoksi ankkuriosuuden Alankomaiden voittaessa miesten 4&nbsp;×400&nbsp;metrin viestin sisäratojen Euroopan-mestaruuden Apeldoornissa 2025 sekä kolmannen osuuden kultaa voittaneessa Alankomaiden 4&nbsp;×&nbsp;400&nbsp;metrin sekaviestijoukkueessa.

Van Diepen on voittanut Alankomaiden-mestaruuden 400 metrillä ulkoradoilla 2018 sekä sisäradoilla 2018, 2019, 2020 ja 2024.

## Henkilökohtaiset ennätykset
### Ulkoradat

### Sisäradat

## Lähteet
Bangladesh Betar

**Bangladesh Betar** () on Bangladeshin kansallinen radioyhtiö.

Yleisradiotoiminta alkoi nykyisen Bangladeshin alueella vuonna 1939, kun Dhakaan perustettiin All India Radion asema. Sillä on kaksi studiota ja viiden kilowatin keskiaaltolähetin. Intian jaon jälkeen toiminnasta vastasi Radio Pakistan. Uusi radiotalo valmistui vuonna 1960, ja vuonna 1963 avattiin sadan kilowatin keskiaalto- ja lyhytaaltolähettimet Dhakan lähelle Savariin. Sylhetiin perustettiin radioasema vuonna 1961, Chittagongiin ja Rajshahiin vuonna 1963, Rangpuriin vuonna 1967 ja Khulnaan vuonna 1970. Televisiolähetykset alkoivat vuonna 1964, mutta niiden merkitys oli 1990-luvulle saakka vähäinen.

Dhakan radioasema suljettiin Bangladeshin itsenäisyyssodan aikana maaliskuussa 1971, mutta Chittagongin asema jäi Mujibur Rahmanin kannattajien haltuun. Pieni keskiaaltolähetin siirrettiin Intian puolelle Tripuraan, ja myöhemmin Intian hallitus antoi kapinallisten käyttöön 50 kilowatin lähettimen. Aseman nimenä oli Swadhin Bangla Betar Kendra (”Vapaan Bengalin radioasema”).

Maan itsenäistyttyä perustettiin valtion radioyhtiö Bangladesh Betar, joka vuosina 1975–1996 ja 2001–2009 käytti nimeä Radio Bangladesh. Se on toiminut lähinnä vallanpitäjien propagandavälineenä. Ensimmäinen yksityinen radioasema perustettiin vuonna 1999, mutta se joutui pian lopettamaan toimintansa. Nykyään Bangladeshissa on useita kaupallisia ja yhteisöradioita, ja maassa kuunnellaan myös ulkomaisten asemien kuten BBC:n ja Voice of American bengalinkielisiä lähetyksiä. Radion merkitys viestintävälineenä on television ja Internetin myötä vähentynyt, ja Bangladesh Betarin ohjelmisto on herättänyt paljon kritiikkiä.

Bangladesh Betarilla on nykyään kolme radiokanavaa Dhakassa sekä alueradiot Bandarbanissa, Barisalissa, Chittagongissa, Comillassa, Cox’s Bazarissa, Khulnassa, Rajshahissa, Rangamatissa, Rangpurissa, Sylhetissä ja Thakurgaonissa. Lähetykset tapahtuvat keski- ja lyhytaalloilla sekä ULA-alueella, ja niitä voi kuunnella myös Internetissä. Bengalinkielisten ohjelmien lisäksi välitetään uutisia englanniksi. Radion ulkomaanpalvelu tekee ohjelmia bengaliksi, englanniksi, hindiksi, nepaliksi ja arabiaksi. Sen 250 kilowatin lyhytaaltolähetin on ollut poissa käytöstä vuodesta 2019, ja ohjelmia on välitetty kotimaanpalvelun taajuudella.

## Lähteet

## Aiheesta muualla
* Bangladesh Betar ,
C3-kasvi

**C<sub>3</sub>-kasvi** on sellainen vihreä kasvi, jonka ensimmäinen yhteyttämistuote, joka syntyy kasvin saatua auringon energiaa ja hiilidioksidia, on joko kolmihiilimolekyyli tai 3-fosfoglyseriinihappo. Tällaisia kasveja ovat muun muassa pavut, riisi, vehnä, ruis, ja kaura. Ne ovat sopeutuneet viileämpiin olosuhteisiin kuin C<sub>4</sub>-kasvit, joita on enimmäkseen trooppisten alueiden kasveissa. C3-kasvit eroavat C4-kasveista sekä viherhiukkasten että lehden rakenteen osalta. Myös niiden pimeäreaktio on erilainen. Niiden tarvitsema vesimäärä tiettyä määrää kuivaa yhteyttämistuotetta kohden on moninkertainen verrattuna C4-kasveihin. C3-kasvien kasvu edellyttää, että ilman hiilidioksidipitoisuus on vähintään 100 ppm. Hiilidioksidipitoisuuden ollessa alhaisempi kasvi ei tuota yhteyttämisen tuloksena enempää energiaa kuin mitä se kuluttaa hengitykseensä. Jos hiilidioksidipitoisuus laskee alle 30–70 ppm, C3-kasvit tuskin pystyvät ottamaan hiilidioksidia lainkaan, ja näin ne eroavat C4-kasveista ja CAM-yhteyttämismenetelmää käyttävistä mehikasveista.

## Lähteet
Eenokki (nimi)

**Eenokki** on suomalainen miehen etunimi. Se on kansanomainen muunnos raamatullisesta nimestä Enok. Vuosina 1890–1928 Eenokilla oli Suomen almanakassa nimipäivä 3.&nbsp;tammikuuta.

Digi- ja väestötietoviraston mukaan Suomessa on vuoteen 2022 mennessä tilastoitu yhteensä 639 Eenokkia.

## Tunnettuja Eenokkeja
* Niilo Eenokki Hangasvaara (1936–2016), kiekonheittäjä
* Mikko Eljas Eenokki Jokela (1928–2007), kansanedustaja ja ministeri
* Kalle Eenokki Komulainen (1917–1984), runoilija
* Antti Eenokki Salo (1867–1940), runoilija

## Kuvitteellisia Eenokkeja
* Eenokki, henkilöhahmo Aleksis Kiven näytelmässä *[[Kihlaus (näytelmä)|Kihlaus]]* (1866, kantaesitys 1872)
* Eenokki Karjamaa, henkilöhahmo Volter Kilven romaanissa *[[Alastalon salissa]]* (1933)

## Lähteet

## Aiheesta muualla
* Etunimien taivutus: Eenokki (Kotimaisten kielten keskuksen verkkojulkaisu)
Vesa Valtonen

**Vesa Petteri Valtonen** (s. 10. heinäkuuta 1969 Joutseno) on suomalainen prikaatikenraali ja Pääesikunnan komentopäällikkö 1. tammikuuta 2024 alkaen. Hän toimi Porin prikaatin komentajana vuosina 2021–2023. Valtonen on sotatieteiden tohtori ja kokonaisturvallisuuden dosentti. 

Hän on palvellut aiemmin muun muassa Maanpuolustuskorkeakoulussa, pataljoonan komentajana Karjalan prikaatissa ja Turvallisuuskomitean pääsihteerinä.

## Lähteet
Pekka Tuukkasen katoaminen

**Pekka Tapani Tuukkanen** (s. 7. heinäkuuta 1963) oli perholainen eläkeläismies, joka **katosi** 26. heinäkuuta 2004. Hän oli viettänyt iltaa Kinnulan Hiilingissä, mutta poistunut ja lähtenyt kävelemään kotiaan päin, vaikka kävelymatkaa olisi ollut yli 40 kilometriä. Katoamista on tutkittu tappona. Ensisijaisena tutkintalinjana on KRP:ssa pidetty epäillyn henkirikoksen yhteyttä Mazda 626 -mallisen auton polttamiseen Perhon Kellokoskella 27. heinäkuuta 2004 noin kello 23.40. Motiiviksi on epäilty henkirikoksen todisteiden hävittämistä. Mazda 626:n ohella tapaukseen on myös epäilty liittyvän harmaa Honda Accord -mallinen auto, johon oli kohdistettu luvaton käyttöönotto Alavetelissä heinäkuun alussa 2004 ja joka löydettiin kaksi viikkoa Tuukkasen katoamisen jälkeen poltettuna.

Tuukkanen katosi Perhon ja Kinnulan väliseltä maantieltä, ja viimeisen näköhavainnon teki Tuukkasen tunnistanut kuorma-autonkuljettaja 26. heinäkuuta 2004 noin kello 5.30.

Vuonna 2010 julkaistiin Tuukkasta käsittelevä *[[Kadonneet (televisiosarja)|Kadonneet]]*-sarjan jakso. Vuonna 2011 Tuukkasen katoamiseen liittyen vangittiin kaksi kokkolalaismiestä, jotka kuitenkin vapautettiin sittemmin. Tutkinnassa saavutettiin tieto siitä, että epäillyt miehet olivat osallistuneet Tuukkaselle kyydin tarjonneeksi epäillyn Honda Accord -malliisen auton polttamiseen.

## Pihtiputaan tappo
Pihtiputaan Muurasjärvellä tehtiin syksyllä 2020 tappo, jonka oikeuskäsittelyn yhteydessä kaksi todistajaa kertoi 54-vuotiaan uhrin aiemmin tunnustaneen olleensa mukana autossa, jonka kyydissä Tuukkasenkin epäiltiin olleen ennen katoamistaan. Muurasjärven taposta tuomittiin kaksi miestä, minkä lisäksi miehen pahoinpitelyyn osallistunut nainen sai lievemmän tuomion. Todistusten mukaan tämä nainen oli ollut auton kuljettaja. Autoseurueeseen oli lausuman mukaan kuulunut lisäksi kaksi kokkolalaismiestä, jotka olisivat surmanneet Tuukkasen ja kätkeneet ruumiin. Pihtiputaan henkirikoksen oikeuskäsittelyssä esiin tuodut miehet olivat kuitenkin eri henkilöitä kuin vuonna 2011 vangituiksi tulleet miehet.

KRP:sta kerrottiin saman kertomuksen tulleen poliisin tietoon jo aiemmin ja olleen selvittelyn kohteena ennen oikeudenkäyntiä. Pihtiputaalla henkirikoksen uhrina kuollut mies oli poliisin mukaan kertonut Tuukkasen tulleen haudatuksi 150 metrin päähän tiestä. Uhri oli *[[Keskisuomalainen|Keskisuomalaisen]]* mukaan osoittanut todistajalle Tuukkasen hautapaikan ja kertonut auton polttamisen johtuneen todisteiden hävittämispyrkimyksestä. Maastossa on suoritettu ruumiskoiran avustamia Tuukkaseen liittyviä etsintöjä, jotka ovat jääneet tuloksettomiksi.

KRP:n mukaan Tuukkasen katoamistapauksen selvittämistä jatketaan murhanimikkeellä, mikäli epäilty henkirikos ehtisi tapon nimikkeellä vanheta (vanhenemisaika 20 vuotta) eikä asiaan ole saatu sitä ennen selvyyttä.

## Lähteet
Lavoûte-sur-Loire

**Lavoûte-sur-Loire** on kunta Ranskassa Haute-Loiren departementissa Auvergne-Rhône-Alpesin alueella. Se sijaitsee Loirejoen varrella, noin 13 kilometriä Le Puy-en-Velayn kaupungista pohjoiseen.

Kunnan nähtävyys on linna *Château de Lavoûte-Polignac*. Linna on rakennettu alkujaan 900-luvulla, ja sen jälkeen laajennettu 1200- ja 1300-luvuilla. Nykyisen ulkoasunsa linna sai kuitenkin 1500- ja 1800-lukujen uudelleen rakennustöissä. Linna on kuulunut paikallisen mahtisuvun, Polignacin suvun hallintaan. Polignacin herttua viettää siellä usein aikaansa. Linnaan ja sen puutarhaan on mahdollista päästä tutustumaan. 

## Lähteet

## Aiheesta muualla
Paula Hahtola

**Paula Hahtola** (s. 1937 Orivesi) on suomalainen kirjailija ja lääkäri.

Hahtola on työskennellyt lääkärinä Tampereen yliopistollisessa sairaalassa. Eläkkeelle jäätyään hän on kirjoittanut sekä opiskellut kirjoittamista Oriveden Opistossa ja Viita-akatemiassa. Esikoisromaanillaan *Salpalinja* Hahtola voitti Atenan ja *[[Parnasso]]n* Suuren proosakilpailun vuonna 2008, ja seuraavana vuonna teos oli ehdolla Helsingin Sanomien kirjallisuuspalkinnon saajaksi. Vuonna 2013 Hahtolalta ilmestyi romaani *Aita*.

Hahtolan kustantaja on Atena Kustannus.

## Lähteet
Liisa Aaltola

**Liisa Aaltola** on suomalainen urkuri ja cembalisti.

Aaltola opiskeli urkujensoittoa Sibelius-Akatemiassa Olli Porthanin johdolla ja suoritti siellä urkudiplominsa Jaana Ikosen johdolla vuonna 1990. Hän täydensi opintojaan useilla mestarikursseilla Suomessa ja ulkomailla. Aaltola debytoi konserttiesiintyjänä Helsingin tuomiokirkossa vuonna 1991. Vuonna 1990 Aaltola aloitti työskentelyn kanttorina Pirkkalan seurakunnassa. Hän on myös opettanut eri opinahjoissa urkujen- ja cembalonsoittoa.

Aaltola on paitsi esiintynyt solistina ja kamarimuusikkona, myös säestänyt useita eri kuoroja ja solisteja. Hän on soittanut myös orkesterien, kuten Tampere Filharmonian kanssa. Hän on osallistunut moniin levytyksiin ja kantaesityksiin sekä urkurina että cembalistina. Aaltola on erikoistunut Johann Sebastian Bachin urkutuotantoon. Hän on esittänyt Pirkkalassa viisivuotisessa konserttisarjassa Bachin kokonaisurkutuotannon. Vuonna 2021 julkaistiin Alba Records -levymerkillä Aaltolan ensimmäinen soololevy, *Clavier Übung III*. Levyllä Aaltola tulkitsee Bachin urkukoraaleista niitä, jotka kytkeytyvät Martti Lutherin katekismuksen pääkohtiin.

## Lähteet
Liiketyönantajain Keskusliitto

**Liiketyönantajain Keskusliitto** (LTK) oli vuonna 1945 perustettu työmarkkinajärjestö. Se toimi liiketyönantajien edunvalvontajärjestönä työnantajien ja työntekijöiden välisissä suhteissa. Sen jäsenjärjestöissä oli 1980-luvun alkupuolella noin 5&nbsp;700 jäsenyhdistystä, ja niiden palveluksessa runsaat 265&nbsp;000 toimihenkilöä ja työntekijää.

Liitto toimi vuoteen 1995, jolloin se yhdistyi Palvelutyönantajiin. Vuonna 2005 Teollisuuden ja työnantajain keskusliitto sekä Palvelutyönantajat yhdistyivät Elinkeinoelämän keskusliitoksi (EK).

## Jäsenjärjestöt
* Apteekkien Työnantajaliitto
* Elintarvikealan Työnantajaliitto
* Kaupan Työnantajaliitto
* LTK:n Erityisalojen Työnantajaliitto
* Majoitus- ja Ravitsemisalan Työnantajaliitto
* Pankkialan Työnantajaliitto
* Vakuutusalan Työnantajayhdistys

## Lähteet

## Kirjallisuutta
* *Liiketyönantajain keskusliitto 10 v. 1945–1955*, Helsinki, 1955 (32 s.)
** *Affärsarbetsgivarnas centralförbund 10 år, 1945–1955*, Helsinki, 1955
* Sakari Talvitie, *Liiketyönantajain keskusliitto 1945–1970*, Helsinki, 1970
** Sakari Talvitie, *Affärsarbetsgivarnas centralförbund 1945–1970*, Helsingfors, 1970.
* Jukka-Pekka Pietiäinen, *Herraklubista edunvalvojaksi: Liiketyönantajain keskusliitto 1945–1995*, Helsinki: Otava 1995
Sverre Valen

**Sverre Valen** (9. toukokuuta 1925 Levanger – 18. maaliskuuta 2023) oli norjalainen kuoronjohtaja.

Valenin isä oli adventistipastori. Perhe muutti useita kertoja Valenin lapsuuden ja nuoruuden aikana. Valen aloitti musiikin soittamisen 11-vuotiaana saatuaan pianon. Häntä opetti pianonsoitossa Inge Rolf Ringnes, minkä lisäksi hän sai oppitunteja trumpetin-, sellon- ja viulunsoitossa. Lauluopetusta hänelle antoi Edvard Griegin ystävä Marie Irgens. Valen alkoi parikymppisenä opiskella musiikkia Oslon musiikkikonservatoriossa. Vuonna 1952 hän meni naimisiin laulupedagogi Mary Johannessenin kanssa; pariskunta asettui vuonna 1956 Sandefjordiin.

Valen perusti Sandefjord Jentekorin 1956, Bel Canto-koretin 1961, Valen-koretin 1964 ja Valens Solistensemblen 1985. Hän kiersi kuorojensa kanssa laajalti kansainvälisesti. Valen voitti lukuisia palkintoja, kuten ensimmäisen sijan BBC:n Let the Peoples Sing -kuorokilpailussa vuonna 1969. Toiset palkinnot hän sai siinä vuosina 1988 ja 1989. Vuonna 1974 Valen sai Valen-koretin kanssa Spellemann-palkinnon. Sandefjord Jentekorin kanssa hän voitti viisitoista kertaa Norsk Rikskringkastingin kansalliset kuorokilpailut. Wienin musiikin Weltjugendfestissä Valen saavutti voitot vuosina 1979 ja 1990. Vuonna 1999 Valen nimettiin "vuosisadan sandefjordilaiseksi" kulttuurin kategoriassa. Hän oli vuodesta 1992 Pyhän Olavin ritarikunnan ensimmäisen luokan ritari. Hänelle myönnettiin myös Pyhän Olavin mitali (1981).

Valenin adventistinen vakaumus oli tärkeässä roolissa hänen elämässään, ja hän perustikin vuonna 1984 adventistikuoron, jonka johtamista hän yhä jatkoi Valens Solistensemblen lopetettua toimintansa vuonna 2000.

## Lähteet
Nina Petander

**Nina Petander** (s. 1968 Vaasa) on suomalainen kirjailija.

Petander on työskennellyt myös pieneläinhoitajana ja kirjastovirkailijana. Hän on suorittanut luovan kirjoittamisen opintoja Turun yliopistossa. Syyskuussa 2009 ilmestyi Otavan kustantamana Petanderin ensimmäisenä romaanina *Pläts!*. Petander sai teoksella Helsingin Sanomien kirjallisuuspalkintoehdokkuuden vuonna 2009.

## Lähteet
Ole Vig Jensen

**Ole Vig Jensen** (17. toukokuuta 1936 Frederikssund – 22. maaliskuuta 2016) oli tanskalainen Radikaalin Venstren poliitikko. Hän istui kansankäräjillä vuosina 1971–1973, 1978–1993 ja 1994–1998 sekä toimi Tanskan kulttuuriministerinä 1988–1990, kirkkoministerinä 1996–1998 ja opetusministerinä 1993–1998. Hän oli koulutukseltaan opettaja.
## Lähteet

## Aiheesta muualla
* ''Ole Vig Jensen'' Tanskan kansankäräjien verkkosivuilla
Alkoholikuolema

**Alkoholikuolema** on alkoholin käytön seurauksena aiheutunut kuolema. Suomessa alkoholi on osasyynä monesti hukkumisissa, vesiliikenneonnettomuuksissa, putoamisissa ja kaatumisissa, liikenneonnettomuuksissa sekä tulen ja kylmyyden tai kuumuuden aiheuttamissa tapaturmissa. Riskiryhmään kuuluvat erityisesti miehet.

Alkoholikuolemia lasketettaessa Suomessa katsotaan ICD-luokituksen perusteella annetut diagnoosit, kuten alkoholiperäiset taudit ja tapaturmaiset alkoholimyrkytykset (peruskuolemansyynä koodit F10, G31.2, G40.51, G62.1, G72.1, I42.6, K29.2, K70, K86.0, K86.00, O35.4, P04.3, X45).

## Tilastotietoa Suomesta

Noin 15 % tapaturmaisista sekä väkivaltaisista kuolemista tapahtuu päihtyneille. Yli 500 päihtynyttä ihmistä menehtyy vuosittain tapaturman, itsemurhan tai väkivallan uhrina. Valtaosa näistä tapahtuu työikäisille miehille. Rattijuopumusten osalta sekä alkoholitapausten osuus liikenteessä että tieliikenteessä kuolleiden rattijuopumustapausten määrä on vähentynyt suoraan verrannollisena alkoholikuolleisuuden vähenemisen kanssa vuoden 2007 jälkeen.

Alkoholin on arvioitu tuottavan Suomen valtiolle kahden miljardin euron kustannukset vuosittain.
## Lähteet
Klinikka

**Klinikka** on tila tai tilaisuus, jossa tarjotaan hoitoa, opetusta tai neuvontaa. Virallisemmissa yhteyksissä klinikaksi kutsutaan erityisesti lääketieteellisiä laitoksia, jotka ovat pääasiallisesti keskittyneet ensiapuun kuuluvien diagnoosien tekemiseen ja potilaille kuuluvan hoidon antamiseen. Useimmiten termiä käytetään kuvaamaan laitoksia, jotka ovat yhteydessä lääketieteen ammattilaisten koulutukseen. Klinikka-sanaa käytetään kuitenkin myös laajemmin esimerkiksi yliopistoissa kuvaamaan neuvoja ja opetusta tarjoavaa pistäytymisluontoista palvelua, esimerkiksi CV-klinikka.

## Lähteet
Maijakit

**Maijakit** (*Goeppertia*) on marantakasveihin kuuluva kasvisuku, joka nykyisessä laajudessaan on erotettu maijoista (*Calathea*) 2010-luvun taksonomiassa. Maijakkien sukuun luokitellaan yli 240 lajia, maijoihin on jäänyt noin 60 lajia. Suurimman osan *Goeppertia*-suvun lajeista ovat siirtäneet *Calathea*-suvusta kasvitieteilijät Finn Borchsenius ja Stella Suárez vuonna 2012.

Maijakit esiintyvät luonnossa Keski- ja Etelä-Amerikan lämpimällä vyöhykkeellä. Monet lajit ovat myös koristekasvikäytössä.

## Lajeja
* tähkämaija (*Goeppertia crocata*, syn. *Calathea crocata*)
* soikkomaijakki (*Goeppertia elliptica*)
* suonimaijakki (*Goeppertia micans*)
* isomaijakki eli isomaija (*Goeppertia roseopicta*)
* aaltomaija (*Goeppertia rufibarba*, syn. *Calathea rufibarba*)
* seepramaija (*Goeppertia zebrina*, syn. *Calathea zebrina*)

## Lähteet

## Aiheesta muualla
* Suomen Lajitietokeskus: Maijakit – ''Goeppertia''
Saint-Christophe-sur-Dolaison

**Saint-Christophe-sur-Dolaison** on kunta Ranskassa Haute-Loiren departementissa Auvergne-Rhône-Alpesin alueella. Se sijaitsee noin 9 kilometriä Le Puy-en-Velayn kaupungista lounaaseen.

Saint-Christophen kirkko on rakennettu keskiajalla. Siitä on ensimmäiset maininnat Johanniittain ritarikunnan kirjoituksissa vuodelta 1161 ja Temppeliherrain ritarikunnan kirjoituksissa vuodelta 1204. Kirkko luokiteltiin historialliseksi muistomerkiksi vuonna 1907. Kaupunki oli kolmas Via Podensisin pyhiinvaellusreitillä Le Puysta Santiago de Compostelan katedraaliin. 

## Lähteet

## Aiheesta muualla
Systole

**Systole** on sydämen toimintavaiheista supistumisvaihe. Sen vastakohta on diastole eli sydämen lepovaihe. Supistumisvaiheessa oikea ja vasen kammio pumppaavat verta eteenpäin. 

## Lähteet
Abraasio (hammaslääketiede)

**Abraasio** on karieksesta johtumatonta hampaiden kulumista, joka tyypillisesti johtuu hampaiden ja ulkoisen objektin vuorovaikutuksesta. Yksi tällainen abraasion aiheuttaja voi olla liiallinen hampaiden harjaus.  

## Lähteet
Chadrac

**Chadrac** on kunta Ranskassa Haute-Loiren departementissa Auvergne-Rhône-Alpesin alueella. Se sijaitsee Loirejoen varrella, noin 3 kilometriä Le Puy-en-Velayn kaupungista koilliseen.

Kunnan läpi kulkevat kolme päätietä ja Le Puy-en-Velayn läheisyys ovat tehneet Chadracista suositun esikaupungin.

## Lähteet

## Aiheesta muualla
Jussi-Petteri Kemppainen

**Jussi-Petteri Kemppainen** on suomalainen musiikkivideo-ohjaaja ja pelisuunnittelija. Hän on pelin Iron Danger pääsuunittelija. 

Musiikkivideoiden ja pelien lisäksi Kemppaisella on pitkä työhistoria elokuvien ja mainoselokuvien parissa.

## Aiheesta muualla
* 

## Lähteet
Dreeni

**Dreeni** on lääketieteessä käytetty työväline. Se on useimmiten väliaikaisesti kehoon asetettava putki, jolla siirretään eritteitä kehon ulkopuolelle.

## Lähteet
Eveline Saalberg

**Eveline Saalberg** (s. 30. heinäkuuta 1998) on alankomaalainen pikajuoksija, viestin maailmanmestari ja olympiamitalisti.

Saalberg juoksi Belgradin sisäratojen MM-kilpailuissa 2022 toisen osuuden Alankomaiden hopeajoukkueessa 4&nbsp;×&nbsp;400&nbsp;metrin viestissä. Saman vuoden Eugenen MM-kilpailuissa hän karsiutui 400 metrin alkuerissä. Lisäksi hän juoksi alkuerissä 4&nbsp;×&nbsp;400&nbsp;metrin sekaviestissä, jonka loppukilpailussa Alankomaat sai toisella kokoonpanolla hopeaa. Muutamaa viikkoa myöhemmin hän juoksi Münchenin EM-kilpailuissa avausosuuden kultaa voittaneessa Alankomaiden 4&nbsp;×&nbsp;400&nbsp;metrin viestijoukkueessa. 400 metrillä hän karsiutui välierissä. Hän oli voittamassa  4&nbsp;×&nbsp;400&nbsp;metrin viestiä myös Istanbulin EM-hallikilpailuissa 2023.

Saalberg juoksi Budapestin MM-kilpailuissa 2023 avausosuuden Alankomaiden 4&nbsp;×&nbsp;400&nbsp;metrin viestijoukkueessa, joka voitti maailmanmestaruuden Alankomaiden ennätysajalla 3.20,72. Glasgow'n sisäratojen MM-kilpailuissa 2024 hän juoksi alkuerissä Alankomaiden viestijoukkueessa, joka loppukilpailussa voitti toisella kokoonpanolla maailmanmestaruuden. Sama toistui Rooman EM-kilpailuissa, joissa Alankomaat voitti kultaa, ja Pariisin olympialaisissa, joissa joukkue saavutti hopeaa. Hän voitti Apeldoornin sisäratojen EM-kilpailuissa 2025 kultaa 4&nbsp;×&nbsp;400&nbsp;metrin sekaviestissä. 400 metrillä hän karsiutui alkuerissä. Saman vuoden Tokion MM-kilpailuissa hän juoksi jälleen alkuerissä Alankomaiden sekaviestijoukkueessa, joka loppukilpailussa saavutti hopeaa. Naisten 4&nbsp;×&nbsp;400&nbsp;metrin viestissä hän juoksi avausosuuden Alankomaiden pronssijoukkueessa. 400 metrillä hän karsiutui alkuerissä. Toruńin sisäratojen MM-kilpailuissa 2026 hän juoksi ankkuriosuuden Alankomaiden hopeajoukkueessa 4&nbsp;×&nbsp;400&nbsp;metrin viestissä.

Saalberg voitti Alankomaiden-mestaruuden 400 metrin aitajuoksussa 2019 ja 400 metrillä 2023.

## Henkilökohtaiset ennätykset
### Ulkoradat

### Sisäradat

## Lähteet ja huomautukset
Tonometri

**Tonometri** on lääketieteessä silmänpaineen mittaamiseen tarkoitettu työkalu. Silmänpainetta mitattessa yksikkönä on elohopeamillimetri.

## Lähteet
Wyandotten piirikunta

**Wyandotten piirikunta** () on Yhdysvaltojen Kansasin osavaltiossa sijaitseva piirikunta. Sen väkiluku oli 169&nbsp;245 vuonna 2020, ja se oli väkiluvultaan Kansasin osavaltion neljänneksi suurin piirikunta. Piirikunnan hallintokeskus on Kansas Cityn kaupunki, joka on myös piirikunnan suurin kunta. Piirikunnan ja Kansas Cityn hallinnot on yhdistetty, ja piirikunta onkin ns. yhdistetty kaupunki-piirikunta (). Piirikunta on perustettu vuonna 1859.

## Väestö
Vuonna 2020 Wyandotten piirikunnan 169&nbsp;245 asukkaasta valkoisia oli 67,2&nbsp;%, mustia 22,1&nbsp;%, aasialaisia 5,6&nbsp;% ja alkuperäisasukkaita 1,4&nbsp;%. Asukkaista 27,5&nbsp;% puhui kotonaan jotain muuta kieltä kuin englantia ja 16,5&nbsp;% asukkaista oli syntynyt ulkomailla.

## Lähteet

## Aiheesta muualla
Vysokopillja

**Vysokopillja** (; vuoteen 1915 asti ) on kaupunkityyppinen taajama Hersonin alueen pohjoisosassa Ukrainassa.

Vysokopillja on heinäkuusta 2020 lähtien sijainnut Beryslavin piirissä (95&nbsp;967 as., 2021). Tätä ennen Vysokopillja oli vuosina 1926-2020 Vysokopilljan piirin hallinnollinen keskus. Vysokopilljan asukasluvuksi arvioitiin 3&nbsp;899 (2021; vuonna 2001: 4&nbsp;717 as.).

Kaupunkityyppisen taajaman aseman se sai 1957.


| 


## Lähteet

## Aiheesta muualla
Elija Godwin

**Elija Godwin** (s. 1. heinäkuuta 1999) on yhdysvaltalainen pikajuoksija, viestijuoksun maailmanmestari ja olympiamitalisti.

Godwin juoksi avausosuuden Yhdysvaltojen 4&nbsp;×&nbsp;400&nbsp;metrin hopeajoukkueessa alle 20-vuotiaiden MM-kilpailuissa Tampereella 2018. Hän juoksi vuodelle 2021 siirretyissä Tokion olympialaisissa alkuerissä Yhdysvaltojen sekaviestijoukkueessa, joka toisella kokoonpanoolla saavutti loppukilpailussa pronssia. Eugenen MM-kilpailuissa 2022 hän juoksi avausosuuden sekä kultaa saaneessa miesten että pronssia saavuttaneessa sekajoukkueiden 4&nbsp;×&nbsp;400&nbsp;metrin viestissä. Nanjingin sisäratoen MM-kilpailuissa 2025 hän voitti kultaa 4&nbsp;×&nbsp;400&nbsp;metrin viestissä. Toruńin MM-hallikilpailuissa 2026 hän juoksi alkuerissä Yhdysvaltojen viestijoukkueessa, joka loppukilpailussa voitti kultaa.

Godwin voitti NCAA:n sisäratojen mestaruuden 400 metrillä 2023. 

## Henkilökohtaiset ennätykset
### Ulkoradat

### Sisäradat

## Lähteet ja huomautukset
Sophie Garel

**Sophie Garel** (s. 22. huhtikuuta 1942) on ranskalainen radio- ja televisiojuontaja ja laulaja. Garel syntyi Oranissa Ranskan Algeriassa. Garel aloitti juontajana 1960 Télé Oran -televisiokanavalla. Vuonna 1962 Ranskan vetäydyttyä Algeriasta Garel muutti Marseilleen, jossa hän aloitti Télé Monte-Carlo -kanavalla.

Garel muutti vuonna 1967 Pariisiin Radio Luxembourg -kanavan kuuluttajaksi ja siirtyi myöhemmin Europe No 1 -kanavalle.

Garel edusti Luxemburgia Eurovision laulukilpailussa 1968 duettona Chris Baldon kanssa kappaleella *Nous vivrons d'amour*. Kappale sijoittui jaetulle 11. sijalle 17 kilpailijan joukosta.

## Lähteet
Thomas Carlzon

**Thomas Carlzon** (1955 tai 1956 – 2022) oli ruotsalainen yritysjohtaja ja virkamies.

Carlzon teki 45-vuotisen työuran huonekaluyhtiö Ikeassa, jonka aikana hän työskenteli muun muassa kymmenen vuotta ruotsalaisyhtiön toimitusjohtajana. Jätettyään Ikean Carlzon toimi vuosina 2017–2019 Kalmarin läänin maaherrana.

Carlzon kuoli vuonna 2022 pitkäaikaisen sairauden jälkeen.

## Lähteet
Lillby (Vaasa)

**Lillby** () on Vaasan 33. kaupunginosa ja tilastollinen pienalue Gerbyn suuralueella. Lillby sijaitsee noin viiden kilometrin päässä Vaasan keskustasta, Västervikintien ja Raippaluotoon menevän Alskatintien välissä. Kaupunginosa on suurimmaksi osaksi kaavoittamatonta pientaloaluetta, jossa sijaitsee myös vanhoja, 1700- ja 1800-luvun, maalaistaloja ja mäkitupia. Alueen uudemmat rakennukset on rakennettu poikkeusluvalla.

Lillbyssä sijaitsevat rakennukset ovat Gerbyn vanhimpia. Vanha rannikkokylä on säilynyt hyvin, kun sen taloja on purkamisen ja uuden rakentamisen sijaan peruskorjattu. Pienempiä rakennuksia on säilynyt lähes alkuperäisessä asussaan. Kylän keskus on sijainnut Antuntien, Pienkyläntien ja Isokyläntien risteyksessä.

## Väestö
Vuonna 2015 Lillbyn alueella asui 957 asukasta.

Lillbyn kielisuhde on melko tasainen suomen- ja ruotsinkielisten välillä. Alueen asukkaista äidinkielenään suomea puhui 45,2&nbsp;%, ruotsia 52,4&nbsp;% ja muita kieliä 2,4&nbsp;% vuonna 2015. Lillbyn työvoimasta opiskelijoita oli 18,9&nbsp;% ja työttömiä 5,5&nbsp;% vuonna 2013.

## Lähteet
Kiinankirsio

**Kiinankirsio** (*Prinsepia uniflora*) on ruusukasvien (Rosaceae) heimoon ja kirsioiden (*Prinsepia*) sukuun kuuluva kasvilaji. Se on kausivihanta pensas, joka voi kasvaa vajaat kaksi metriä korkeaksi. Kiinankirsion kukat kehittyvät edellisinä vuosina kasvaneisiin versoihin. Laji kukkii aikaisin keväällä ja pakkaset vaurioittavat kukkia helposti. Kukista kehittyy noin 1,5 cm halkaisijaltaan olevia kirsikankaltaisia hedelmiä, jotka ovat syötäviä, ja niitä kerätään paikallisesti ravinnoksi. Hedelmät ovat mehukkaita ja jokaisen hedelmän sisällä on yksi iso siemen.

Kiinankirsio kasvaa luontaisena Kiinan luoteisosissa. Sitä tavataan lössipohjaisilla tasangoilla, arojen ja metsien välisillä vaihettumisvyöhykkeillä, aurinkoisilla rinteillä sekä jokilaaksoissa 800–2200 metrin korkeudella merenpinnasta.

Kasvatettuna kiinankirsio menestyy keskiravinteisessa ja hyvin vettä läpäisevässä maaperässä täydessä auringon valossa tai puolivarjossa. Laji tosin tuottaa paremmin kukkia ja hedelmiä kasvaessaan täydessä auringon valossa.

Kiinankirsio muistuttaa läheisesti mantšuriankirsiota eli mantsuriankirsikkaa (*Prinsepia sinensis*).

## Lähteet
* Useful Temperate Plants: ''Prinsepia uniflora'' 

## Aiheesta muualla
* Trees and Shrubs Online: ''Prinsepia uniflora'' 
* Global Biodiversity Information Facility (GBIF): ''Prinsepia uniflora'' 
* Flora of China: ''Prinsepia uniflora''
Le Bouchet-Saint-Nicolas

**Le Bouchet-Saint-Nicolas** on kunta Ranskassa Haute-Loiren departementissa Auvergne-Rhône-Alpesin alueella. Se sijaitsee noin 23 kilometriä Le Puy-en-Velayn kaupungista lounaaseen.

Kunta on suosittu vapaa-ajanvietto- ja retkeilypaikka. Tulivuoren kraatteriin syntynyt järvi Lac du Bouchet sijaitsee naapurikunta Cayresin välisellä rajalla, puolittain kummankin kunnan puolella. 


Tiedosto:Lac du Boucher-1.jpg|Lac du Bouchet.
Tiedosto:Le Bouchet St.Nicolas (Fr), Chemin de Stevenson.jpg|Robert Louis Stevensonin patsas hänen käynnistään kunnassa 22. syyskuuta 1878.


## Lähteet

## Aiheesta muualla
Juhana Tarma

**Juhana Tarma**, vuoteen 1932 **Ivan Dobrinin** (8. toukokuuta 1882 Kontokki Venäjä – 3. maaliskuuta 1953 Joensuu) oli venäläissyntyinen suomalainen kauppias, yrittäjä ja yritysjohtaja, joka sai kauppaneuvoksen arvonimen.

Tarman vanhemmat olivat  kauppias, maanviljelijä Maksima Dobrinin ja Oksenaja Savinainen ja puoliso vuodesta 1904 Nadja Höttönen. Tarma oli W. A. Ipatoffin palveluksessa 1895–1902, oman sekatavarakaupan pitäjä Lieksassa 1903–1919, Lieksan Puuliike Oy:n perustajaosakas 1917–1919 ja Lieksan Kauppa -yhtiön perustajaosakas 1919–1921. Puutavarakauppiaana 1915–1917 toiminut Tarma oli myös P. Pänttönen Oy:n perustajaosakas 1919 ja toimitusjohtaja Joensuussa 1919–1920, oman kaupan pitäjä Joensuussa 1921–1925, toiminimen Dobrinin & Saharoff osakas ja toimitusjohtaja 1925–1935, Tarma-yhtiön toimitusjohtaja 1935–1945 ja pääjohtaja 1945–1950, Joensuun Kauppayhtiön perustajaosakas 1946–1950 ja Joensuun Puku -yhtiön pääjohtaja 1948–1950. Hän oli Joensuun kaupunginvaltuuston jäsen 1947 ja hänellä oli lisäksi useita muita luottamustehtäviä. Myös lahjoittajana hiljaisuudessa toiminut Tarma sai kauppaneuvoksen arvonimen vuonna 1943.

## Lähteet
Matti Arvola

**Matti Nikodemus Arvola** (20. toukokuuta 1883 Paavola – 30. toukokuuta 1959 Helsinki) oli suomalainen yrittäjä ja yritysjohtaja, joka sai kauppaneuvoksen arvonimen.

Arvolan vanhemmat olivat maanviljelijä Antti Arvola ja Greta Nikula ja puoliso vuodesta 1908 Aino Maria Paloheimo, aiemmin Brander. Arvola kävi alkeiskoulun Raahessa ja kaksi luokkaa Raahen Porvari- ja Kauppakoulua 1900–1901. Hän oli Virtain Kehruu- ja Kutomatehdas -yhtiön konttoristi 1901–1902, Mäntän paperitehtaan konttoristi 1902–1903 ja Fredriksonin lakki-, kravatti-, hansikas- ja turkistavaratehtaan konttoristi Jyväskylässä vuodesta 1908. Fredriksonin isännöitsijä Arvola oli 1903–1914, Tailor-yhtiön perustajaosakas 1914 ja toimitusjohtaja Helsingissä 1914–1947, Stockmannin johtaja ja johtokunnan jäsen 1930–1947 Stockmannin ostettua Tailor-yhtiön vuoden 1930 alussa, sekä Old England -yhtiön toimitusjohtaja ja johtokunnan jäsen 1947–1951. Hän oli perustamassa ja osakas myös useissa muissa yrityksissä ja hänellä oli monia vaatetus- ja kaupan alojen sekä muita luottamustehtäviä. Kauppaneuvoksen arvonimen Arvola sai 1943. 

## Lähteet
Saint-Haon

**Saint-Haon** on kunta Ranskassa Haute-Loiren departementissa Auvergne-Rhône-Alpesin alueella. Se sijaitsee Allierjoen varrella, noin 30 kilometriä Le Puy-en-Velayn kaupungista lounaaseen.

Saint-Haonin kirkko on rakennettu alkujaan 800-luvulla ja uudestaan 1500-luvulla. Tyyliltään se on romaaninen. Seinämäisessä kellotornissa on neljä kelloa. Kirkko on listattu historialliseksi muistomerkiksi vuonna 1913. 

## Lähteet

## Aiheesta muualla
Pekka Karttunen

**Pekka Karttunen** (15. helmikuuta 1879 Liperi – 30. tammikuuta 1948 Kuopio) oli suomalainen kauppias, yrittäjä ja yritysjohtaja, joka sai kauppaneuvoksen arvonimen.

Karttusen vanhemmat olivat pienviljelijä Antti Karttunen ja Anna Lappalainen ja puoliso vuodesta 1919 Katri Pehkonen. Ministeri, vuorineuvos Osmo P. Karttunen oli heidän poikansa. Pekka Karttunen kävi kansakoulun ja suoritti Helsingissä yksityisen kauppakoulun kurssin 1906. Hän oli kauppias J. Kuokkasen palveluksessa kauppa-apulaisena ja liikkeenhoitajana Kuusjärvellä vuodesta 1891 ja Herman Saastamoisen kauppamatkustajana Kuopiossa 1911–1916.

Karttunen perusti johtaja Roinilan kanssa Savon Kauppa Oy:n vuonna 1916 ja hän oli sen osakkaana ja toimitusjohtajana 1916–1918 ja sen jälkeen Kuopion intendentuurin kassa- ja kirjanpito-osaston johtajana 1918. Vuonna 1918 Karttunen oli mukana perustamassa tukkuliike Nevala & Karttusta ja oli tämän yhtiön osakas ja toimitusjohtaja 1918–1934 kunnes liike lopetettiin 1934. Karttunen oli H. Saastamoinen & Pojat -yhtiön toimitusjohtaja ja hallituksen puheenjohtaja vuodesta 1934. Hän oli myös Oy H. Saastamoinen Ltd:n ja Saastamoisen Faneeri Oy:n johtokuntien jäsenenä sekä jäsenenä Pohjois-Savon Rautakauppa Oy:n, Kansalliskauppa Oy:n, Kallan Kirjakauppa Oy:n, Suomen Tukkukauppiaiden Liiton, Kuopion Uusi Kirjapaino Oy:n, Talo Oy Suojan ja muiden liikkeiden johtokunnissa sekä Tukkukunta r.l. ja Suomen Tukkukauppiaiden Oy:n hallintoneuvostoissa.

Kuopion rahatoimikamarin eli sittemmin kaupunginhallituksen jäsen Karttunen oli 1922–1934 ja Kuopion kaupunginvaltuuston jäsen vuodesta 1933, edustaen Kansallista Kokoomusta. Hänellä oli myös useita muita luottamustehtäviä. Karttunen oli muun muassa Kuopion kaupungin säästöpankin isännistön varapuheenjohtajana ja tilintarkastajana, Suomen Punaisen Ristin Kuopion piirin piirihallituksen rahastonhoitajana, Suomen Pankin Kuopion konttorin valvojana, Kuopion kauppakamarin työvaliokunnan jäsenenä sekä Kuopion Puhelinyhdistyksen ja Kuopion Kauppakoulun johtokuntien jäsenenä. Kauppaneuvoksen arvonimen Karttunen sai 1943.

## Lähteet
Lac du Bouchet

**Lac du Bouchet** on vulkaanisen toiminnan synnyttämä maari Ranskan Auvergne-Rhône-Alpesissa. Se sijaitsee Le Bouchet-Saint-Nicolas’n ja Cayresin kuntien alueelle Haute-Loiren departementissa.

Ranskan keskiylängöllä sijaitsevan Auvergnen alueella on useita muitakin vastaavanlaisia kraatterijärviä. Järven vesi kerääntyy sadevedestä ja muutamasta pienestä lähteestä. Lac du Bouchet on puhdasvesistöinen ja uimiseen soveltuva järvi, mikä tekee sitä suositun luontokohteen. Kävelymatka järven ympäri on noin kolme kilometriä. 


Tiedosto:Plage du lac du Bouchet.JPG|Uimaranta
Tiedosto:Lac du Bouchet 5.jpg|Lac du Bouchet


## Lähteet

## Aiheesta muualla
Dir (Pakistan)

**Dir** on kaupunki Pakistanin Khyber Pakhtunkhwan provinsissa. Historiallisesti se oli Dirin ruhtinaskunnan pääkaupunki. Vuonna 2017 Dirin asukasluku oli 44&nbsp;165.

## Maantiede

Dir sijaitsee Pakistanin Khyber Pakhtunkhwan provinsissa Ylä-Dirin piirikunnassa Dirjoen pohjoispuolella. Dirjoki on Panjkoran sivujoki. Lähialue on Dirin ja Panjkoran laaksoa. Laaksot ovat hedelmällisiä ja niillä viljellään esimerkiksi hedelmiä. Vuortenrinteiltä saadaan myös puuta. Malakandin kaupunki sijaitsee noin 110 kilometriä Diristä etelään.

## Historia
Dirin perustajana pidetään Mulla Ilyasia eli Akhund Babaa, joka eli 1600-luvulla. Häntä pidetään myös Dirin ruhtinaskunnan hallitsijasuvun perustajana. Myös viereisten Swatin, Ambin ja Chitralin hallitsijat katsoivat polveutuvansa hänestä. Dir oli Dirin ruhtinaskunnan pääkaupunki vuoteen 1969 saakka, jolloin Dir, Chitral ja Swat liitettiin hallinnollisesti suoraan osaksi Länsi-Pakistania heinäkuussa 1969, mikä päätti ruhtinaskunnan tarinan.

## Väestö
Dirin asukasluku oli Pakistanin vuoden 2017 väestönlaskennan mukaan 44&nbsp;165. Paikalliset ovat pääasiallisesti Jusafzai-heimon paštuja.

## Lähteet
Victoria boliviana

**Victoria boliviana** on jättilumpeiden sukuun kuuluva kasvilaji.

*V. boliviana* on *Victoria*-suvun uusin laji, virallisesti tunnistettu vuonna 2022. Se on myös suvun suurin, lehden halkaisija voi olla jopa 3,2 metriä.
Luonnossa sitä esiintyy Bolivian Llanos de Moxos -kosteikkoalueella Benin departmentissä.

## Lähteet